钦定古今图书集成/方舆汇编/职方典/第1215卷 > 《阳昇观记》程元佐
## 钦定古今图书集成/方舆汇编/职方典/第1215卷 > 《阳昇观记》程元佐

“长沙属邑攸县之东五十里，连山峻极，涧谷通流。自

异之境也。”按《旧记》载，“自周汉以来，如苏隐者九人，皆
得道于此。”其后南齐张岊相明帝官为司空，弃官遁
世，举室游潇湘，至苏隐旧山，欣然卜居。司空有道之
士也。既山居，遂性清心恬澹，日诵《大洞真经》三十九
章，得其妙旨，养神育气，凡三十有七年而道成。梁天
监二年秋八月既望之夕，遂有仙衣玉册之授。至陈
天嘉初，其徒章、马二士，既隐其旧居，阅四年而亦有
跨鹤轻举之异。唐天宝七年，既即其旧居肇建祠宇，
而地势窊缺，规制猥陋。绵岁既久，栋宇摧烂，弃于穷
谷，粗存基构之馀。政和二年，圣主览图籍，异其事，悯
其风迹皆废，而晦匿于无闻，乃诏漕臣程元佐相视
敝陋，革而新之。于是鬻度僧之符以储金，因采山之
民以市材，斸芜凿荒，补薄增卑，踞巨阜而临清流，飞
观列峙，修庑环翼。有名者皆有祠，有籍者皆自祠。不
费于公，不扰于民，不诿于有司，而宏敞奂丽，凡一百
有十楹。经始于春三月，至秋九月而落成。诏易名“阳
昇”，以贲其祠，加号“冲升”以从其道；赐《大洞真经》以显
其迹。于是境内冠褐小大官吏与夫都邑之民，扶老
携少，争先奔走，填咽山谷，欢呼踊跃，瞻仰欣贺。遂相
与清洁坛场，设庆成之醮，稽首再拜，祝天子之寿，而
益欢欣感激，知圣主所以为民祈福之地也。夫自梁
天监二年，司空得道，至唐天宝七年，凡二百四十有
六年，而始建祠以兴其灵迹。自唐建祠，逮今又三百
六十有六年，而圣主一更而新之，以阐其真风。夫大
道之不行也久矣，岂天所以阴赞圣意，振阳幽则昭
明大道，以为至治之本欤？尝谓至道之情，“自本自根，
不将不迎，而真意妙理，相会于窈冥之境。及其动而
接物，感而遂通，则不可以理诘，不可以数推，要其归
则真与气而已。二气之会，兆于元精，键以开之，真之
全也。六津之泽，滋盖五华，抱一归根，气之全也。气固
真存，至道之根，寂然不动，神之全也。道至于神则至
矣。故静而神凝，动而神游”，出入变化，妙用无穷。至有
蹈火不热，入水不溺，御风而行，此一气之真，至精至
变，以达于至道之妙也。而世之所谓神仙者欤？圣主
恭己南面，以道莅天下，以孝通神明，考礼文，正祀典，
维山川神祗罔不登秩，簠簋珪币，罔不时饬。故万灵
受记，百神储休，而诸福之物莫不毕至。此皆精诚之
感，所以昭“格乎上下者备矣。”而况乎会真之都，集釐
之庭，受上清之符，存灵应之迹，而隳敝湮废。是宜上
心悯恻，发德音，下明诏，饬真馆，锡嘉号，以昭褒异之
意，而非以其神仙为可慕也。盖以谓“淳朴之行足以
愿俗，清净之风足以化民。”处无为之事，行不言之教，
则道化行，俗习美，而其治遂至于无欲而民自“朴，好
静而民自正，端拱而视夫民之阜矣。”此上所以遵道
崇真之意，其于治道，不曰小补。方海内乂安，蛮裔怀
服，休符绍至，嘉瑞荐臻，犴狱久虚，年谷屡稔，上于斯
时，又岂特遵道崇真而巳哉！固将稽大典，讲盛仪，封
泰山，勒嵩岳，施大泽之博远，阐休烈之液，洽臣卑远
之迹，尚能鼓舞田庐，效巴里之声，而鼓《击壤》之歌，以
咏盛德。况今亲被上旨，宣布异恩，颂述一时之盛，而
遗之无穷，臣之职也。